1.  ปัจจัยความเสี่ยง

1.1.1 ความเสี่ยงด้านความผันผวนของตลาดหลักทรัพย์และภาวะเศรษฐกิจโดยรวม

บริษัทมีรายได้หลักมาจากการลงทุนธุรกิจหลักทรัพย์ ได้แก่การเป็นนายหน้าซื้อขายหลักทรัพย์
โดยผ่านทางบริษัทหลักทรัพย์ฯ ซึ่งมีสัดส่วนประมาณร้อยละ 93.58 ของรายได้รวม สำหรับปีสิ้นสุด
วันที่ 31 ธันวาคม 2547
เนื่องจากปริมาณการซื้อขายหลักทรัพย์จะขึ้นกับสภาวะของตลาดหลักทรัพย์แห่งประเทศไทย
และสภาวะเศรษฐกิจโดยรวมของประเทศ ในกรณีที่ตลาดซบเซา มูลค่าการซื้อขายหลักทรัพย์จะลดลง
ซึ่งส่งผลโดยตรงต่อรายได้จากค่าธรรมเนียมการซื้อขายหลักทรัพย์ของบริษัทหลักทรัพย์ฯ
อย่างไรก็ตามบริษัทหลักทรัพย์ฯ ได้พยายามลดความเสี่ยงดังกล่าวบางส่วน
โดยการขยายฐานลูกค้าใหม่จากการขยายสาขาเพื่อเพิ่มส่วนแบ่งตลาด
ซึ่งได้ทำการศึกษาความเป็นไปได้และทำการสำรวจตลาดก่อนที่จะพิจารณาเปิดสาขาแต่ละสาขา
และนอกจากนี้บริษัทยังได้กระจายความเสี่ยงด้วยการลงทุนในธุรกิจอื่น เช่น
ธุรกิจที่ปรึกษาทางการเงิน

1.1.2 ความเสี่ยงด้านการแข่งขันในธุรกิจหลักทรัพย์

เนื่องจากรายได้ส่วนใหญ่ของบริษัทมาจากรายได้จากธุรกิจหลักทรัพย์
ซึ่งค่าธรรมเนียมนายหน้าการซื้อขายหลักทรัพย์ขึ้นอยู่กับภาวะตลาดและความเชื่อมั่นของนักลงทุน
แม้ว่าจะมีการออกข้อบังคับตลาดหลักทรัพย์แห่งประเทศไทย
เรื่องหลักเกณฑ์และวิธีการเรียกค่าธรรมเนียมในการเป็นนายหน้าหรือตัวแทนซื้อหรือขายหลักทรัพย์จดทะเบียนและกำกับดูแลกิจการที่ดีของสมาชิก
พ.ศ. 2547 ที่ประกาศใช้ค่าธรรมเนียมซื้อขายหลักทรัพย์ขั้นต่ำผ่านระบบอินเตอร์เน็ตในอัตราร้อยละ
0.20 และในอัตราไม่น้อยกว่าร้อยละ 0.25
สำหรับการซื้อขายหลักทรัพย์ทางอื่นนอกจากทางระบบอินเตอร์เน็ต ซึ่งขยายเวลาต่อไปถึงวันที่ 13
มกราคม 2550 ส่งผลให้การแข่งขันด้านราคาลดลง อย่างไรก็ตาม ทางบริษัทหลักทรัพย์ฯ
ได้ตระหนักถึงผลกระทบจากการเปิดเสรีค่าธรรมเนียมซื้อขายหลักทรัพย์ที่อาจเกิดขึ้นในอนาคต
โดยได้มีการเตรียมการพัฒนาทั้งทางด้านบุคลากร การให้บริการ และเทคโนโลยีสารสนเทศ
โดยในส่วนของบุคลากร
ทางบริษัทและบริษัทย่อยได้เล็งเห็นถึงความสำคัญของทรัพยากรบุคคลที่สามารถเพิ่มศักยภาพในการแข่งขันของบริษัทได้
จึงได้จัดให้มีการฝึกอบรม พัฒนาทักษะการทำงานเพื่อให้รองรับธุรกรรมใหม่ๆ
และเพิ่มคุณภาพการบริการแก่ลูกค้า
รวมถึงการให้บริการในส่วนของงานวิจัยและบทวิเคราะห์หลักทรัพย์ที่มีคุณภาพ
เพื่อเป็นข้อมูลประกอบการลงทุนแก่ลูกค้าของบริษัทหลักทรัพย์ฯ

นอกจากนี้ยังได้มีการพัฒนาระบบคอมพิวเตอร์ที่ใช้ในการติดต่อซื้อขายหลักทรัพย์ให้มีประสิทธิภาพ
และพัฒนาระบบซื้อขายหลักทรัพย์ผ่านทางเครือข่ายอินเตอร์เน็ต รวมทั้งการเปิด Website
ภายใต้ชื่อ http://www.globlex.co.th
เพื่อให้การติดต่อเผยแพร่ข้อมูลกับทางลูกค้าเป็นไปอย่างมีประสิทธิภาพยิ่งขึ้น

1.1.3 ความเสี่ยงเกี่ยวกับบุคลากร

บริษัทหลักทรัพย์ฯ มีความเสี่ยงจากการพึ่งพิงบุคลากรทางด้านการตลาด เนื่องจากในช่วงปี 2546
มูลค่าการซื้อขายหลักทรัพย์ในตลาดหลักทรัพย์ฯ มีการขยายตัวอย่างต่อเนื่อง
ทำให้บริษัทหลักทรัพย์ต่าง ๆ มีการวางเป้าหมายในการขยายส่วนแบ่งธุรกิจซื้อขายหลักทรัพย์ในปี
2547
ส่งผลให้ความต้องการเจ้าหน้าที่การตลาดที่มีประสบการณ์ที่มีอยู่ในตลาดแรงงานในจำนวนจำกัดเพิ่มสูงขึ้น
ทั้งนี้บริษัทและบริษัทย่อย ได้ตระหนักถึงความเสี่ยงนี้และยึดหลักว่าบุคลากรทุกคนของบริษัทหลักทรัพย์ฯ
เป็นทรัพยากรที่มีค่า ดังนั้นบริษัท จึงมีนโยบายที่จะสนับสนุนให้มีการพัฒนาบุคลากรอย่างต่อเนื่อง
และให้มีศักยภาพพอเพียงกับการให้บริการแก่ลูกค้าของบริษัท ในธุรกรรมต่างๆ
รวมทั้งบริษัทหลักทรัพย์ฯ มีนโยบายที่จะพัฒนาบุคลากรโดยเฉพาะเจ้าหน้าที่การตลาดขึ้นเอง
นอกจากนี้ในส่วนของลูกค้ารายใหญ่ 10 รายแรก ใน ปี 2547 ซึ่งมีมูลค่าการซื้อขายคิดเป็นร้อยละ
20.99 ของมูลค่าการซื้อขายรวมของบริษัทหลักทรัพย์ฯ
จะกระจายอยู่ภายใต้การดูแลของเจ้าหน้าที่การตลาดจำนวน 10 คน
เพื่อให้ปริมาณการซื้อขายไม่กระจุกตัวอยู่กับเจ้าหน้าที่คนใดคนหนึ่ง

1.1.4 ความเสี่ยงจากการผิดนัดชำระเงินของลูกค้า

ความผันผวนของสภาวะตลาดหลักทรัพย์มีผลทำให้เกิดความเสี่ยงจากการผิดนัดชำระเงินของลูกค้าในธุรกิจหลักทรัพย์
โดยเฉพาะในช่วงที่ราคาหุ้นมีแนวโน้มลดลง และลูกค้าที่ซื้อขายหลักทรัพย์ของบริษัทหลักทรัพย์ฯ
ส่วนใหญ่เป็นลูกค้ารายย่อยและลูกค้าเงินสด
บริษัทหลักทรัพย์ฯได้ลดความเสี่ยงโดยการคัดเลือกลูกค้าและพิจารณาการกำหนดวงเงินซื้อขายหลักทรัพย์ให้สอดคล้องกับฐานะทางการเงินของลูกค้า
รวมทั้งมีการตรวจสอบสถานะการซื้อขายของลูกค้าในแต่ละวัน เช่น
ในกรณีที่ลูกค้าเงินสดรายใดมีการซื้อขายขาดทุน เกินกว่าร้อยละ 10 ของวงเงิน
จะนำเข้าสู่การพิจารณาของคณะกรรมการพิจารณาวงเงินเพื่อวิเคราะห์ฐานะทางการเงินของลูกค้ารายดังกล่าวเพื่อพิจารณาให้หยุดการซื้อเพิ่ม
(รายละเอียดใน หัวข้อ 3.1.1 ธุรกิจนายหน้าซื้อขายหลักทรัพย์) ทั้งนี้บริษัทหลักทรัพย์ฯ
ได้ดำเนินการให้ลูกค้าวางหลักประกันตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
ณ วันที่ 31 ธันวาคม 2547 บริษัทหลักทรัพย์ฯ มีมูลหนี้จัดชั้นสงสัยประมาณ 0.01 ล้านบาท
ซึ่งบริษัทหลักทรัพย์ฯได้ตั้งสำรองเผื่อหนี้สงสัยจะสูญแล้วทั้งจำนวน

1.1.5 ความเสี่ยงจากการจัดจำหน่าย

บริษัทหลักทรัพย์ฯ มีการให้บริการการจัดจำหน่ายและรับประกันการจัดจำหน่ายหลักทรัพย์
ซึ่งในกรณีของการรับประกันการจัดจำหน่ายหลักทรัพย์ ทางบริษัทหลักทรัพย์ฯ
มีความเสี่ยงในกรณีที่ไม่สามารถจำหน่ายหลักทรัพย์ได้เต็มจำนวนที่ได้รับประกันไว้
ทำให้บริษัทหลักทรัพย์ฯ ต้องซื้อหลักทรัพย์ดังกล่าวเข้าบัญชีเงินลงทุน
และอาจมีผลขาดทุนจากการขายหลักทรัพย์ดังกล่าวในอนาคต อย่างไรก็ตาม ทางบริษัทหลักทรัพย์ฯ
ได้ตระหนักถึงปัจจัยความเสี่ยงดังกล่าว โดยก่อนการรับประกันการจัดจำหน่ายหลักทรัพย์ใดๆ
จะต้องทำการวิเคราะห์หลักทรัพย์ และความเป็นไปได้ในการจำหน่ายหลักทรัพย์ดังกล่าวทั้งจำนวน
รวมทั้งการทดสอบความต้องการของลูกค้าก่อนที่จะนำเสนอต่อคณะกรรมการวาณิชธนกิจเพื่อทำการพิจารณาอนุมัติเข้าร่วมการรับประกันการจัดจำหน่ายหลักทรัพย์แต่ละราย

ทั้งนี้สำหรับในปี 2547 หลักทรัพย์ที่บริษัทหลักทรัพย์ฯ
เป็นผู้จัดจำหน่ายและรับประกันการจัดจำหน่ายนั้น สามารถจัดจำหน่ายได้ทั้งหมด

1.1.6 ความเสี่ยงจากการขัดข้องของระบบคอมพิวเตอร์

ระบบคอมพิวเตอร์เป็นปัจจัยที่สำคัญในการดำเนินธุรกิจหลักทรัพย์
ซึ่งการขัดข้องหรือความผิดพลาดของระบบคอมพิวเตอร์จะมีผลกระทบโดยตรงกับการดำเนินงานและความน่าเชื่อถือของบริษัท
ปัจจุบันบริษัทหลักทรัพย์ฯได้จัดให้มีเครื่องแม่ข่ายที่มีประสิทธิภาพสูงสำหรับระบบซื้อขายหลักทรัพย์และระบบปฏิบัติการหลักทรัพย์
ซึ่งสามารถรองรับการประมวลผลข้อมูลปริมาณมากๆได้ รวมทั้งจัดให้มีแม่ข่ายสำรองที่สำนักงานใหญ่
ซึ่งได้ทำการตรวจสอบจนมั่นใจว่าสามารถนำมาใช้งานแทนแม่ข่ายหลักได้ในกรณีฉุกเฉิน
บริษัทยังได้จัดให้มีอุปกรณ์ป้องกันความเสียหายในศูนย์คอมพิวเตอร์อย่างเพียงพอ เช่น
เครื่องดับเพลิงอัตโนมัติ เครื่องตรวจจับควันและความร้อน เครื่องควบคุมอุณหภูมิและความชื้น
เครื่องสำรองไฟฟ้า และเครื่องกำเนิดไฟฟ้าสำรอง
ซึ่งอุปกรณ์ดังกล่าวได้มีการตรวจสอบและบำรุงรักษาอย่างสม่ำเสมอ
โดยในปีที่ผ่านมาบริษัทหลักทรัพย์ฯไม่มีปัญหาเกี่ยวกับระบบคอมพิวเตอร์แต่อย่างใด

ปัจจุบันบริษัทและบริษัทย่อยได้จัดให้มีการสำรองข้อมูลที่สำคัญอย่างครบถ้วน
โดยจัดเก็บไว้ที่อาคารอิตัลไทยและมีการตรวจสอบความถูกต้องของข้อมูลอยู่เสมอ
นอกจากนี้ยังมีการจัดตั้งศูนย์สำรองระบบคอมพิวเตอร์ (Disaster Recovery Center)
ที่สำนักงานสาขาบางนา ซึ่งทำหน้าที่เป็นศูนย์กลางของระบบการซื้อขายในกรณีฉุกเฉิน
ทั้งนี้ได้ดำเนินการติดตั้ง รวมทั้งทดสอบระบบและอุปกรณ์ต่างๆ
เป็นที่เรียบร้อยครบถ้วนสมบูรณ์ตั้งแต่เดือน พฤศจิกายน 2547

1.2 ความเสี่ยงด้านการบริหารการจัดการ

ณ วันที่ 31 ธันวาคม 2547 กลุ่มตระกูลคูหาเปรมกิจมีสัดส่วนการถือหุ้นลดลงเป็นร้อยละ 79.81
ของจำนวนหุ้นที่จำหน่ายได้แล้วทั้งหมดของบริษัท หรือคิดเป็นสัดส่วนการถือหุ้นที่มากกว่า 3 ใน 4
ซึ่งจะทำให้ผู้ถือหุ้นรายใหญ่ดังกล่าวมีอำนาจในการควบคุมบริษัทและมีอิทธิพลต่อการตัดสินใจของบริษัทในทุกเรื่องที่ต้องได้รับอนุมัติจากที่ประชุมผู้ถือหุ้น
ดังนั้นผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา
นอกจากนี้กรรมการผู้มีอำนาจลงนาม 2 ใน 3 ท่านของบริษัทเป็นตัวแทนจากกลุ่มผู้ถือหุ้นใหญ่ดังกล่าว
แต่อย่างไรก็ตาม ทั้งบริษัทและบริษัทหลักทรัพย์ฯ ได้มีการถ่วงดุลอำนาจในการบริหารงานโดย
ได้มีการแต่งตั้งคณะกรรมการตรวจสอบ
เพื่อเข้าร่วมในการประชุมกรรมการเพื่อพิจารณาอนุมัติรายการที่สำคัญต่างๆก่อนนำเสนอต่อที่ประชุมผู้ถือหุ้นของบริษัท
กรรมการอิสระของบริษัทซึ่งไม่ได้เป็นเจ้าหน้าที่หรือลูกจ้างของบริษัทมีจำนวน 4 คน
คิดเป็นสัดส่วนร้อยละ 44.44 ของจำนวนกรรมการทั้งหมด 9 คน โดย 3 ใน 4
คนอยู่ในคณะกรรมการตรวจสอบหรือคิดเป็น ร้อยละ 33.33
ของจำนวนกรรมการทั้งหมดส่วนทางด้านบริษัทหลักทรัพย์มีกรรมการตรวจสอบจำนวน 3 คน
คิดเป็นสัดส่วนร้อยละ 42.86 ของจำนวนกรรมการทั้งหมด 7 คน

3.  ความเสี่ยงในการลงทุนในใบสำคัญแสดงสิทธิ

1.3.1 ความเสี่ยงเรื่องมูลค่าตามเวลา (Time Value) ของใบสำคัญแสดงสิทธิ

บริษัทจะทำการปรับราคาการใช้สิทธิและอัตราการใช้สิทธิตลอดอายุของใบสำคัญแสดงสิทธิตามที่ระบุไว้ในเงื่อนไขการปรับสิทธิ
(ส่วนที่ 3 หัวข้อ 1.4) แต่เนื่องจากวิธีการปรับสิทธิดังกล่าว คำนึงถึงราคาการใช้สิทธิ
และอัตราการใช้สิทธิ ณ วันปรับสิทธิเท่านั้น โดยมิได้คำนึงถึงมูลค่าตามเวลา (Time Value)
ของใบสำคัญแสดงสิทธิแต่อย่างใด
ซึ่งมูลค่าตามเวลาของใบสำคัญแสดงสิทธิจะลดลงเมื่อเวลาการใช้สิทธิของใบสำคัญแสดงสิทธิเหลือน้อยลง
และหากบริษัทมีการเสนอขายใบสำคัญแสดงสิทธิหรือหลักทรัพย์แปลงสภาพที่ออกใหม่ในอนาคต
อาจทำให้ผู้ถือใบสำคัญแสดงสิทธิที่จะเสนอขายในครั้งนี้ภายหลังการปรับสิทธิแล้วมีสิทธิและผลประโยชน์ด้อยไปกว่าเดิม

2.  ความเสี่ยงเรื่องผลกระทบต่อสัดส่วนการถือหุ้นของผู้ถือหุ้น (Dilution Effect)

เมื่อวันที่ 10 มีนาคม 2548
ที่ประชุมสามัญประจำปีผู้ถือหุ้นของบริษัทมีมติให้ออกหุ้นสามัญเพิ่มทุนจำนวน 40,000,000 หุ้น
เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทตามโครงการเสนอขายหลักทรัพย์ให้กรรมการและพนักงานของบริษัทและบริษัทย่อย
(ESOP) ซึ่งจะมีผลกระทบทางด้านสัดส่วนการถือหุ้นของผู้ถือหุ้นลดลง (Dilution Effect)
หลังจากมีผู้ใช้สิทธิตามใบสำคัญแสดงสิทธิดังกล่าว
โดยอัตราส่วนการลดลงของการถือหุ้นของผู้ถือหุ้นจะขึ้นอยู่กับการใช้สิทธิในใบสำคัญแสดงสิทธิ
ในกรณีที่มีการใช้สิทธิทั้งจำนวน จะทำให้มีสิทธิออกเสียงและสัดส่วนการถือหุ้นลดลง ร้อยละ 3.62
ซึ่งผู้ถือหุ้นและผู้ถือใบสำคัญแสดงสิทธิควรพิจารณาในผลกระทบดังกล่าวนี้ด้วย